બીજી તરફ જોઈએ તો પાટીદાર અનામત આંદોલન સમિતિની ધાર એક વર્ષ પહેલા હતી તેવી હવે રહી નથી ખુદ પાસની ટીમમાં ભાગલા પડ્યા છે. એક સમયે હાર્દિકની સાથે મંચ પરથી અનામતને લઈને સરકાર અને ભાજપના નેતાઓ પર ગંભીર આક્ષેપો કરનારામાંથી રેશ્મા અને વરુણ પટેલ જેવા સાથીદારોએ હાર્દિકનો સાથ છોડી દીધો છે. સવાલ એ પણ છે કે હવે ચૂંટણીનાં સમયે જ હાર્દિક પટેલ કૉંગ્રેસ તરફ ઝૂકતા સમાજમાંથી તેને કેવો સપોર્ટ મળે છે. આ આંદોલન બિન રાજકીય છે તેવું અગાઉ મંચ પરથી કહેવાયું હતું. હવે આંદોલનનો રાજકીય લાભ લેવાની કવાયત શરૃ થઈ છે તે મુદ્દે પણ ખુદ પાટીદારોમાં ચણભણાટ શરૃ થયો છે. કેટલાક જાહેરમાં આવ્યા છે તો કેટલાક હજુ આવ્યા નથી. જો કે એક મોટો વર્ગ એવું જરૃર માની રહ્યો છે કે ભાજપ સરકાર અને નેતાઓએ અનામત આંદોલનને શરૃઆતનાં તબક્કે જ યોગ્ય રીતે હેન્ડલ ના કર્યુ તેનું આ પરિણામ છે જે રાજકીય રીતે ભાજપને નડી રહ્યું છે અને હવે ચૂંટણી માથે છે ત્યારે તેનું ડેમેજ કંટ્રોલ કરવું એ ખૂબ મહેનત માગી લે તેવું કામ છે. ટૂંકમા ભાજપ બાદ હવે કૉંગ્રેસ માટે અનામતને લઈને અગ્નિ પરીક્ષા આપવાનો આ સમય આવી ગયો છે.